REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/479-14

10. mart 2015. godine

B e o g r a d

ZAPISNIK

18. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 24. DECEMBRA 2014. GODINE

 Sednica je počela u 12 časova i 35 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Novica Tončev, Ivan Karić, Vladimir Marinković i Dejan Čapo.

 Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice) Milosav Milojević (zamenik člana Odbora Dragoljuba Zindovića), Dejan Kovačević (zamenik člana Odbora Dragomira Karića), Ninoslav Girić (zamenik člana Odbora Vladana Miloševića), Siniša Maksimović (zamenik člana Odbora Radmila Kostića).

 Sednici nisu prisustvovali članovi Odbora: Zoran Pralica, Dragomir Karić, Aleksandar Jovičić, Đorđe Čabarkapa, Dragan Šutanovac, Mladen Grujić i Enis Imamović.

 Sednici su, na poziv predsednika, prisustvovali: Mirjana Filipović, državni sekretar u Ministarstvu rudarstva i energetike, Miloš Banjac, pomoćnik ministra rudarstva i energetike, Neda Mijatović Bojanović, šef Odseka u Ministarstvu rudarstva i energetike i Olga Antić Miočinović, šef Odseka u Ministarstvu rudarstva i energetike.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o energetici, koji je podnela Vlada (broj 312-4678/14 od 22. decembra 2014. godine);

2. Razno.

 Prva tačka dnevnog reda – **Razmatranje Predloga zakona o energetici**

Odbor je razmatrao Predlog zakona o energetici u načelu i podneo Izveštaj Narodnoj skupštini.

 U uvodnim napomenama, Mirjana Filipović, državni sekretar u Ministarstvu rudarstva i energetike, istakla je da je Zakonom o energetici iz 2011. godine implementiran tzv. Drugi paket propisa Evropske unije iz oblasti energetike. Odlukom Ministarskog saveta Energetske zajednice od 7. oktobra 2011. godine utvrđena je obaveza Republike Srbije da implementira tzv. Treći energetski paket direktiva do 1. januara 2015. godine. U skladu s predviđenim rokom, Vlada je, u konsultacijama sa Sekretarijatom Energetske zajednice (EnZ), pripremila Predlog zakona o energetici, kojim se transponuju odredbe tzv. Trećeg paketa propisa EU u oblasti energetike u nacionalno zakonodavstvo. Treći paket čine dve uredbe i tri direktive iz oblasti gasa i tri uredbe i dve direktive iz oblasti električne energije. Ovi propisi sadrže obaveze i rokove koje države članice treba da preuzmu u svoje pravne poretke. Novim Zakonom o energetici se stvaraju uslovi za sigurno, kvalitetno i pouzdano snabdevanje i efikasno funkcionisanje tržišta električne energije i prirodnog gasa. Omogućava se učešće stranih pravnih lica na bilateralnim, balansnim i organizovanim tržištima električne energije. Predloženim zakonskim rešenjima stvara se mogućnost zaštite svih kategorija kupaca, naročito energetski ugroženih kupaca. Usaglašen je termin energetski zaštićenog kupca, u skladu sa direktivama, u energetski ugroženog kupca kojiima pravo na isporuku određenih količina električne energije i prirodnog gasa. Obustava isporuke električne energije ili gasa energetski ugroženom kupcu može nastupiti pod posebnim uslovima. Predlogom zakona zabranjuje se međusobno subvencionisanje energetskih subjekata, suzbija nelegalno tržište nafte i derivata nafte i jača nezavisnost Agencije za energetiku Republike Srbije. Povećava se nivo zaštite konkurencije i transparentnosti svih učesnika na tržištu. Predlogom zakona se otklanjaju nedostaci prethodnog Zakona o energetici. Unapređuje se položaj i proširuje delokrug rada Agencije za energetiku Republike Srbije i uređuje oblast prirodnog gasa, nafte i derivata nafte, električne energije, obnovljivih izvora energije, upotreba toplotne energije i energetske delatnosti. Na izradi Predloga zakona učestvovali su svi energetski subjekti u Republici Srbiji, Svetska banka, Evropska banka za obnovu i razvoj i druge međunarodne finansijske institucije, kao i domaća preduzeća koja se bave proizvodnjom toplotne energije. Tekst je usaglašen sa Evropskom komisijom i Sekretarijatom Energetske zajednice, koji su dali podršku za usvajanje zakona.

 U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- ko je vlasnik niskonaponske distributivne elektroenergetske mreže u slučaju kada javno preduzeće ne legalizuje svoj objekat na teritoriji neke lokalne samouprave;

- da li se Predlogom zakona ili podzakonskim aktom rešava pitanje plaćanja naknade operatera kablovske televizije vlasniku distributivne mreže za korišćenje stubova za prenos električne energije;

- da li je, nakon prelaska distributivnih mreža u javnu svojinu stupanjem na snagu Zakona o javnoj svojini 2011. godine, bilo moguće da elektrodistribucije naplaćuju naknadu za korišćenje nečega što više nije njihovo;

- da li su sve direktive tzv. Trećeg energetskog paketa propisa u potpunosti transponovane u naš pravni sistem;

- da li je postignut kompromis sa Energetskom zajednicom i Evropskom unijom oko odredbi Trećeg energetskog paketa propisa koje bi bile u suprotnosti sa Ustavom Republike Srbije i da li su sve odredbe Predloga zakona o energetici u skladu sa Ustavom Republike Srbije;

- šta je urađeno do sada u pogledu razdvajanja delatnosti JP „Srbijagas“ i do kog datuma će biti izvršena obaveza razdvajanja delatnosti ovog javnog preduzeća;

- ko će biti vlasnici gasovodnih mreža koje su lokalne samouprave izgradile sopstvenim sredstvima i da li će lokalne samouprave imati pravo da naplaćuju naknadu po osnovu tih ulaganja;

- da li su lokalne samouprave vlasnici niskonaponske mreže i da li mogu da je legalizuju;

- na osnovu kog dokumenta lokalne samouprave mogu da izdaju dozvole za legalizaciju niskonaponske mreže;

- da li lokalne samouprave mogu da legalizuju objekte koje mesne zajednice, koje su ulagale u te objekte, ne žele da predaju operatoru distributivnog sistema bez naknade;

- kome mogu da se obrate seljaci koji su sopstvenim sredstvima izgradili niskonaponsku mrežu koja se sada nalazi u lošem stanju, napon na mreži je nizak i dolazi do prekida napajanja;

- koji su stavovi Ministarstva rudarstva i energetike i Ekonomskog kokusa u Narodnoj skupštini o predlozima NALED-a za poboljšanje teksta Predloga zakona o energetici.

 U raspravi je iznet primer problema privatne kompanije u Surdulici koja je operater za kablovsku televiziju. Kompanija je od Elektrodistribucije Leskovac - ogranak Surdulica, iznajmljivala stubove za prenos električne energije po ceni od 10 evra po stubu do 2011. godine. Kada je prenosna mreža postala javna svojina, Elektrodistribucija Leskovac je, na osnovu ranije zaključenog ugovora, nastavila da ispostavlja račune za korišćenje stubova. Izneto je da je ugovor zaključen za iznajmljivanje 700 stubova, a da je Elektrodistribucija utvrdila da su kablovi postavljeni na još 500 stubova i ispostavila račun i za neovlašćeno korišćenje stubova. Dug navedene privatne kompanije koja zapošljava 22 radnika je narastao na 15 miliona dinara. Račun kompanije je blokiran, opština Surdulica će ostati bez kablovske televizije i radija, jer Elektrodistribucija Leskovac neće da stornira račun. Predsednik opštine Surdulica je utvrdio i da u popisnoj prijavi imovine Elektrodistribucije Surdulica nije prijavljen ni jedan niskonaponski stub. Izneto je mišljenje da će se novim zakonom rešiti pitanje vlasništva i održavanja mreže, ali i mišljenje da je apsurdna obaveza predavanja operatoru distributivnog sistema niskonaponske mreže i trafo stanice koje je sopstvenim sredstvima izgradilo fizičko lice. Istaknuto je da predlozi NALED-a za poboljšanje teksta Predloga zakona o energetici nisu dokument Ekonomskog kokusa u Narodnoj skupštini. Ekonomski kokus je razmatrao neke predloge, ali definitivni stavovi koji bi bili pretočeni u dokument, bili bi rezultat šire rasprave u kojoj bi učestvovali svi relevantni predstavnici iz ove oblasti, od prestavnika ministarstava, NALED-a, privrednika i drugih.

 Povodom diskusije, Mirjana Filipović je pojasnila da je prema Zakonu o javnoj svojini distributivna mreža opšte dobro. Vlada je za svaku konkretnu distrubutivnu mrežu donosila zaključak o davanju javne svojine privrednom društvu na korišćenje i upravljanje. Postupak se odvijao u dve faze. U prvoj fazi Vlada je donosila zaključak o prijemu mreže na poklon, zatim zaključak o prenosu poklona u javnu svojinu koju je putem ugovora davala na korišćenje i upravljanje privrednom društvu. Imajući u vidu da evropske direktive iz oblasti energetike zahtevaju da operateri prenosnog i distributivnog sistema budu i vlasnici svog sistema, Predlogom zakona o energetici uspostavlja se svojina na distributivnoj elektroenergetskoj mreži danom stupanja na snagu, što će omogućiti investitorima da brže ostvare pravo na priključenje na mrežu. Pored toga, direktive zahtevaju da operatori sistema odnosno snabdevači električnom energijom i prirodnim gasom budu u potpunosti odvojeni od proizvođača po pitanju upravljačkih, vlasničkih i drugih zakonom propisanih odnosa. U slučaju JP „EMS“ i JP „Srbijagas“ vlasnik mreže je Republika Srbija, a „Jugorosgas“ je vlasnik svoje mreže. Organi koji vrše nadzor nad radom operatora sistema postavljaju i organe upravljanja tih operatora. U slučaju Srbije to je Vlada, a zahtev direktive je da nadzor nad proizvodnjom i nadzor nad snabdevanjem vrše odvojeni državni organi. Javna preduzeća koja posluju u sektoru energetike izvršiće reorganizaciju i razdvojiti delatnosti proizvodnje, transporta i snabdevanja do 1. juna 2016. godine. JP „Srbijagas“ je u potpunosti vertikalno integrisano preduzeće. Do sada je izvršeno računovodstveno, a u toku naredne godine biće izvršeno i formalno-pravno razdvajanje delatnosti, prema modelu reorganizacije dogovorenom sa EnZ, MMF i Svetskom bankom. Reorganizacija će se odvijati u fazama, tako što će se finansijko razdvajanje delatnosti izvršiti nakon usvajanja završnog računa, a finansijska reorganizacija nakon tendera za izbor konsultanta. Završetak procesa je planiran do novembra 2016. godine. Energetska zajednica je prihvatila da se vlasničko razdvajanje, za koje postoje zakonske mogućnosti, izvrši kada se steknu uslovi, odnosno kada se Srbiji omogući alternativno snabdevanje gasom, imajući u vidu obustavljanje realizacije projekta izgradnje gasovoda „Južni tok“. Ministarstvo rudarstva i energetike je u zakašnjenju, jer je neke odluke već bilo potrebno doneti radi ispunjenja zahteva evropskih propisa i zahteva Energetske zajednice. Radi odvajanja nadležnosti nadzora nad proizvođačima i nadzora nad distributerima u različite resore Vlade, biće potrebna izmena i drugih propisa. Naveden je primer kompromisa oko izmene Zakona o porezu na dodatu vrednost radi primene odredbi o osnivanju i funkcionisanju berze električne energije. U ovom trenutku je postignut kompromis sa Energetskom zajednicom po pitanju usaglašenosti odredbi Predloga zakona o energetici sa celinom pravnog poretka Republike Srbije. Kompromis je postignut i u pogledu usklađivanja Predloga zakona o energetici sa Zakonom o javnim nabavkama i sa Zakonom o javnim preduzećima. U odgovoru na postavljena pitanja ukazano je da Ministarstvo rudarstva i energetike u svom sastavu ima elektroenergetsku inspekciju, koja, u slučaju loše niskonaponske mreže kojom se dovodi u pitanje kvalitet isporuke električne energije, izlazi na teren i donosi odgovarajuća rešenja kojima nalaže privrednim subjektima da mrežu dovedu u ispravno stanje. Gasovodne mreže koje su lokalne samouprave izgradile sopstvenim sredstvima će ostati u njihovom vlasništvu, a ugovorom sa licenciranim distributerima gasa lokalne samouprave će precizirati uslove pod kojima daju mrežu distributerima u zakup, u skladu sa metodologijama koje donosi Agencija za energetiku RS. Kad je u pitanju električna energija, vlasnik distributivne mreže je Republika Srbija. JP „EMS“ obavlja delatnosti prenosa električne energije, upravljanja prenosnim sistemom i organizacije tržišta električne energije. Predlogom zakona o energetici nije predviđeno da lokalne samouprave mogu da postanu vlasnici elektrodistributivne mreže i da je legalizuju. Operator prenosnog sistema je dužan da mrežu izgradi, da je održava i da njome upravlja. U slučajevima da su pojedinci gradili trafo stanice i niskonaponske mreže, i po važećem Zakonu o energetici su morali da predaju objekte operatoru distributivnog sistema. Izmenama i dopunama Zakona o planiranju i izgradnji rešeno je pitanje izdavanja dozvola za legalizaciju objekata izgrađenih iz budžeta uprava i lokalnih samouprava bez naknade.

 Miloš Banjac je izneo stavove Ministarstva rudarstva i energetike o primedbama NALED-a za poboljšanje teksta Nacrta zakona o energetici. Istakao je da je Predlogom zakona obuhvaćeno oko 80% primedbi NALED-a, koje su dostavljene ministru rudarstva i energetike e-mailom, bez potpisa. Predlog za izmenu Nacrta zakona je bio da se odnosi proizvođača i kupca električne energije regulišu jednim ugovorom o otkupu električne energije umesto tri ugovora, što je prihvaćeno i nalazi se u tekstu Predloga zakona. Status povlašćenog proizvođača električne energije mogu da imaju svi energetski subjekti koji proizvode električnu energiju iz obnovljivih izvora. Investitori mogu sami graditi transformatorske stanice i dalekovode pod uslovima koje im da operator tržišta električne energije, odnosno JP „EMS“. Fizička lica mogu steći status povlašćenog proizvođača električne energije za male objekte instalisane snage do 30 kW u elektrani na energiju sunčevog zračenja. Garancija porekla, elektronski dokument koji ima isključivu funkciju da krajnjem kupcu dokaže da je određena količina električne energije proizvedena iz obnovljivih izvora energije ili iz visokoefikasne kombinovane proizvodnje električne i toplotne energije, veoma detaljno je razrađena u Predlogu zakona, uz punu saglasnost EnZ. U slučaju nastupanja nepredvidivih okolnosti, status proizvođača iz obnovljivih izvora može se produžiti za period koji je potreban da se otklone nepredvidive okolnosti. Podzakonskim aktima će biti regulisano koje dokaze o ispunjenosti pojedinih uslova za obnovljive izvore energije je potrebno podneti. Proizvođači toplotne energije moraju imati licencu za proizvodnju veću od 1 MW, a lokalne samouprave su u obavezi da vode registar proizvođača toplotne enerije snage veće od 0,1 MW, da bi se sprečilo formiranje crnog tržišta. Rad gradskih toplana je u nadležnosti lokalnih samouprava koje primenjuju propise kojima je regulisana komunalna delatnost. Zakonom o energetici daju se samo smernice, u cilju liberalizacije tržišta i razdvajanja delatnosti. Mišljenje Ministarstva rudarstva i energetike je da Predlog zakona o energetici nije u suprotnosti sa Zakonom o planiranju i izgradnji, jer su tehnički uslovi za priključenje objekata na distributivni sistem i ranije bili regulisani i nisu prepreka za izdavanje građevinske dozvole za 28 dana. Građevinska dozvola ne znači da je objekat izgrađen, a odobrenje za priključenje na distributivni sistem se izdaje posle građevinske dozvole. Tehnički uslovi sadržani u lokacijskim uslovima za objekat obuhvataju odrednice u prostoru, mestu priključenja u energetskom objektu i u objektu koji se gradi, procenu potrebnih radova na objektu gde je planirano priključenje novog voda, procenu snage koju je potrebno instalisati i to investitoru predstavlja podlogu za rešavanje imovinsko-pravnih pitanja. NALED u svojim primedbama traži da se brišu odredbe vezane za priključenje, jer pojedine odredbe Predloga zakona tumače samo sa stanovišta izgradnje novih objekata, ali bi to dovelo do toga da ostane nerešen problem starih objekata i objekata fizičkih lica. EnZ je dala saglasnost na navedena zakonska rešenja uslova za priključenje energetskih objekata na distributivni sistem i iz tog razloga ne bi bilo dobro brisanje navedenih rešenja.

 U diskusiji su učestvovali Aleksandra Tomić, Novica Tončev, Vladimir Marinković, Milosav Milojević, Dejan Kovačević, Vladan Milošević,Mirjana Filipović, Miloš Banjac, Neda Mijatović Bojanović i Olga Antić Miočinović.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o energetici u načelu.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 13 časova i 55 minuta.

 Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |